《石井岩》
明代·马光龙

古刹开峰顶，庭宽不觉巍。江流回练曲，野稻露青肥。

近海风偏响，深秋雨渐微。午钟僧饭熟，寒色欲侵衣。

作者简介：马光龙，原名登龙，字受攀，晚号确乎。顺德人，潮阳籍。明思宗崇祯九年（一六三六）举人。甲申之变，浮沉岭外。南明唐王时，以宿负时名，起授中书舍人。首辅何吾驺等皆器重之。然终无意世事，放归。结庐隐居，时与二三知己吟咏于山水之间。博极群书，自经史稗官，古今文词，及琴谱、音学、文字，无不考究。清乾隆修《潮州府志》卷二九有传。